Vandžiogala
Vandžiogala – miestelis Kauno rajono savivaldybėje, 29 km į šiaurę nuo Kauno, įsikūręs prie kelių  A8  Panevėžys–Aristava–Sitkūnai  ir  222  Kaunas–Vandžiogala  bei Urkos upelio. Seniūnijos centras. Miestelyje stovi medinė Vandžiogalos Švč. Trejybės bažnyčia (pastatyta 1830 m.; su varpine), yra paštas (LT-54073), bendruomenės centras (nuo 2005 m., anksčiau – kultūros centras), Vandžiogalos gimnazija, biblioteka, vaikų dramos teatras „Versmelė“, tautinių šokių kolektyvas „Verpetukas“, ritminiai šokiai „Šėlsmas“. Yra dvejos kapinės. Lietuvos nepriklausomybės 15-mečio paminklas (pastatytas 1933 m., sovietmečiu nugriautas, minint Lietuvos valstybės atkūrimo 80-metį 1998 m. spalio 29 d. atstatytas). Minint 1863 m. sukilimo 135-ąsias metines, 1998 m. lapkričio 29 d. Ibėnų kaimo tragedijai atminti pastatytas koplytstulpis (autorius Adolfas Teresius). Vandžiogalos pakraštyje išlikusios senosios žydų kapinės, jose 2018 m. įrengtas žydų genocido aukų memorialas. Yra šv. Jono Nepomuko koplytėlė.